Is-Segretarju Parlamentari għall-Presidenza UE 2017 u għall-Fondi Ewropej, Ian Borg qal li l-industrija tat-turiżmu f’Malta ser tibqa tibbenefika minn fondi Ewropej fis-seba’ snin li ġejjin. Huwa u jiddiskuti l-opportunitajiet ta’ finanzjament Ewropew mal-ogħla uffiċjali tal-Assoċjazzjoni tal-Lukandiera u r-Ristoranti, Dr Borg spjega li l-intrapriżi fis-settur tat-turiżmu se jkunu jistgħu jibbenefikaw minn diversi skemi biex jinvestu fit-teknoloġija tal-informatika ħalli jtejbu l-operat tagħhom, jinvestu f’ġenerazzjoni t’enerġija aktar nadifa u jinvestu fir-riżorsi umani. L-industrija tat-turiżmu se tkun tista’ tibqa tibbenefika minn fondi Ewropej wara li l-Gvern Malti għamel il-każ tiegħu quddiem il-Kummissjoni Ewropea fejn ġiet spjegata l-importanza tas-settur turistiku għal Malta. Dr Borg tenna l-impenn tal-Gvern Malti biex ikompli jinvesti fl-ambjent, jirriġenera postijiet storiċi u jtejjeb l-infrastruttura tal-pajjiż – investiment, kompla Dr Borg li għandu jikkontribwixxi biex il-ġejjieni tas-settur turistiku jibqa’ jiżviluppa u jsir aktar sostenibbli.